In nomine Dei Omnipotentis, Patris, et Filii, et Spiritus sancti. Quia mens humana labilis est, et cito excidunt memorie res gestæ, nisi Cartarum apicibus inserantur, dignum ducimus nos minimi ea quæ nostris modo temporibus geruntur mandare posteris, ne sicut præmisimus, oblivione depereant. § Notum esse volumus omnibus tam præsentibus, quam futuris, qualiter Ærembertus quondam Miles, beneficium, quod temporibus pristinis, videlicet Domni Willelmi Abbatis, seu Rodulfi Præpositi tempore visus est tenuisse, reddiderit. Hic enim Ærembertus nobili ortus erat prosapia, secundum sæculi dignitatem, sed propter intestina bella, quæ inter falsos Christianos geruntur, pene ad neichilum redactus erat, ita ut beneficium, unde agimus vendere vellet, et manibus alienis tradere. Quod nos agnoscentes, fratres videlicet sancti Petri Besuensis, dampnum esse arbitrantes, si alienis manibus terram sancti venundaret, ipsum advocantes in nostro consilio, ammonuimus eum non recte agentem erga fidelitatem sancti Petri, verum ipsud precium, quod ab aliis cupiebat sibi tribui, nosmet persolveremus. Quod et factum est. Nam ipse Miles adiens cœnobium sancti Petri Besuensis, Domno Olgerio Abbate præsente, et cæteris fratribus ejusdem congregationis adsumptis, sed et aliis quam plurimis Deum timentibus Clericis, sive Laïcis adunatis, in conventu ipsorum, ante altare principis Apostolorum Petri Apostoli, reddidit ipse, et filius ejus Wido nomine, accepto precio centum solidorum, pro commutatione terræ. Non habens omnino, neque ipse, neque ullus heredum ejus aliquam occasionem repetendi, quod si repetere præsumpserit, anathematis vinculo, agnoscat se arceri, auctoritate Petri Apostoli, Beneficium vero, unde res agitur, diversis in locis continetur. Nam in villa, Luco nomine, ibi terminatur, dimidium mansum; nichilomninus aliud dimidium Vendovera villa; Tasnato unum mansum; Genciniaco unum mansum; Cinciaco unum mansum. Testes sunt hii, quos adnotamus. Signum Widonis Decani. Sign. Hugonis Præpositi. Sign. Odolrici Belmontis, filii Hugonis Comitis. Sign. Walterii. Sign. Odilonis. Sign. Haymonis. Sign. Alerici. Sign. Brunonis Camboni. Sign. Rainaldi. Sign. Rotmari. Sign. Hervæi. Sign. Rainerii. Sign. Otberti. Sign. Humberti. Actum publice Besua Monasterio, anno ab Incarnatione Domini nostri Jhesu-Christi MXLIII. Regnante Heinrico Rege in Francia, Rotberto fratre ejus Burgundie imperante.